በ1.25 ቢሊዮን ብር የተሠራው ሀበሻ ቢራ በይፋ ተመረቀ 
  በሰሜን ሸዋ ዞን በደብረብርሃን ከተማ አካባቢ በ1.25 ቢሊዮን ብር ካፒታል የተሠራው ሀበሻ ቢራ አ.ማ የዛሬ ሳምንት በምክትል ጠቅላይ ሚ/ር ደመቀ መኮንን በይፋ ተመረቀ፡፡ ግንባታው ተጠናቅቆ አገልግሎት ከጀመረ ጥቂት ወራት ያስቆጠረው ሀበሻ ቢራ፣ በመጀመሪያው ምዕራፍ በዓመት 400 ሺህ ሄክቶ ሊትር (40 ሚሊዮን ጠርሙስ) ቢራ የሚያመርት ሲሆን፣ የቢራ ፋብሪካው የማምረት አቅም በዓመት 1.2 ሚሊዮን ሄክቶ ሊትር ወይም 120 ሚሊዮን ሊትር ወይም 360 ሚሊዮን ጠርሙስ ቢራ እንደሆነ የሀበሻ ቢራ አደራጅና የቦርድ ዳይሬክተር አቶ እስክንድር ደስታ በምረቃው ወቅት ተናግረዋል፡፡ ፋብሪካው፣ ከስምንት ሺህ ያህል የአገር ውስጥና ከሁለት የውጭ አገር ባለአክሲዮኖች በተሰበሰበ 750 ሚሊዮን ብር፣ 40 በመቶው ወይም 500 ሚሊዮን ብር ከኢትዮጵያ ንግድ ባንክ በተገኘ ብድር (በአጠቃላይ በ1.25 ቢሊዮን ብር) መሠራቱን የጠቀሱት አቶ እስክንድር፣ ከአገር ውስጥ ባለአክሲዮኖች 18 በመቶ ወይም 217ሚሊዮን ብር፣ ከሁለት የሆላንድ ኩባንያዎች ከቢራ አምራቹ በባሪያና ከአበባ አምራቹ ሊንሰን ፓርትስፔሽን 42 በመቶ ወይም 26.35 ዶላር በተገኘ ገንዘብ የተሠራ መሆኑ ዳይሬክተሩ ገልፀዋል፡፡ በአሁኑ ወቅት ምርታቸውን በአዲስ አበባ፣ በደብረ ብርሃንና በአዳማ ዙሪያ እያከፋፈሉ እንደሆን ዳይሬክተሩ ጠቅሰው፣ ምርታቸውን በመላ ኢትዮጵያ ለማዳረስና ምርታቸውን ወደ ውጭ አገራት ለመላክ የማስፋፊያ ሥራ ተግተው እየሠሩ መሆኑን ተናግረዋል፡፡ ለቢራ ፋብሪካ ዋነኛ ግብዓት የሆነውን የቢራ ገብስ ከአካባቢው ኅብረተሰብና ከባለድርሻ አካላት ጋር በአገር ውስጥ ለማምረትና በቀጣይ 5 ዓመት የብቅል ፋብሪካ ለመገንባት ማቀዳቸውን አስታውቀዋል፡፡ ፋብሪካው በአሁኑ ወቅት ለ200 ያህል ሠራተኞች ቀጥተኛ በግብይት ሰንሰለት ልዩ ልዩ ሥራዎች ቀጥተኛ ባልሆነ መንገድ ለ250 ሰዎችና የማስፋፊያ ሥራው ሲጠናቀቅ ለ750 ሰዎች የሥራ ዕድል እንደሚፈጥር አቶ እስክንድር ደስታ ገልፀዋል፡፡ በተመሳሳይም፣ ባለፈው ሳምንት የኢንዱስትሪ ማዕከል (ሃብ) እየሆነች ባለችው ደብረብርሃን ከተማና አካባቢዋ ግንባታቸው ተጠናቅቆ ሥራ የጀመሩ ፋብሪካዎች ተመርቀዋል ሁለቱ የቢራ ፋብሪካዎች ናቸው፡፡ዳሸን ቢራ ፋብሪካና ሀበሻ ቢራ ፋብሪካ፡፡ ሌሎቹ የደብረብርሃን እንጨት ማቀነባበሪያ ፋብሪካና በቻይናዊው ባለሀብት የተሠራው የፕላስቲክ ፋብሪካ ነው፡፡ በደሴ መውጫ በር የተሠራው የእንጨት ማቀነባበሪያ በአማራ ደን ኢንተርፕራይዝ 51 በመቶና በቻይናውያን ባለሀብቶች 49 በመቶ የአክሲዮን ድርሻ በሽርክና (ጆይንትቪንቸር) በ2005 ዓ.ም በ42 ሚሊዮን ብር (አሁን 80 ሚሊዮን ደርሷል) የተቋቋመ ፋብሪካ ሲሆን ለ330 ዜጐች የሥራ ዕድል ፈጥሯል፡፡